**CADE BRUMA**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

CADE BRUMA

Cade brumă cu miros de iarnă,

Toamna pare gata să se ducă,

Vântul a intrat printr-o lucarnă

Şi se zbate-n pod, ca o nălucă.

Cad alene, frunze obosite

De căldura verii ce-a trecut.

Se rotesc în aer, ameţite

Şi se-ntorc în leagănul de lut.

Cad trei stele dinspre Carul Mic,

Trei fantasme albe-argintii.

Mă ascund în marele NIMIC.

Uită-mă şi nu mă mai iubi.

Când vor ninge iarăşi meri în floare,

Bea în cinstea mea, un strop de vin.

Lasă-te furată de vâltoare.

Uită-mă! Puţin câte puţin.

Lasă primăvara să revină

Călărind un inorog ţintat.

Scaldă-ţi fruntea albă în lumină.

Bucură-te dacă m-ai uitat.

Lasă caii gândului să pască

Iarba bucuriei de-a trăi.

Nimeni n-are să te recunoască,

Jucăuş copil printre copii.

Lasă verde crud să te inunde,

Orice gând de dor să ţi-l aline.

Pleacă dacă vrei către NICIUNDE.

Îţi promit că te păstrez în mine!